След провала на покушението срещу Хитлер на 20 юли 1944 г., фон Рундщет е председател на съда на честта, по решението на който от армията са изгонени много офицери. На 4 септември фон Рундщет е призован за трети път в редиците на Вермахта и е назначен за командващ германо-френския фронт и командващ Група армии „Д“ (щаб-квартира в Кобленц, Германия). В същото време на фронта настъпва период на временна стабилизация и фон Рундщет с всички сили убеждава фюрера за подготовката и реконструкцията на Линията „Зигфрид“. На 8 ноември 1944 г. войските на съюзниците започват настъпление против Група армии „Г“ на генерал Херман Балк, но фон Рундщет успява да удържи атаките без да използва танковите резерви. На 17 ноември главнокомандващият на „Запад“ започва подготовка за контраатака, наречена Арденска офанзива, поверявайки командването в този участък на фелдмаршал Валтер Модел. На 16 декември офанзивата започва, а на 24 декември фон Рундщет иска разрешение да прекрати настъплението поради липса на провизии, муниции и горива, но получава отказ. На 9 януари 1945 г. операцията приключва с неуспех и 6-а СС танкова армия е изпратена на германо-съветския фронт.